钦定古今图书集成/明伦汇编/官常典/第634卷 > 薛慎
## 钦定古今图书集成/明伦汇编/官常典/第634卷 > 薛慎

按《周书薛善传》：善弟慎，字佛护，好学能属文，善草书。
保定初，为湖州刺史。州界既杂蛮左，恒以劫掠为务。
慎乃集诸豪帅，具宣朝旨，仍令首领每月一参，或须
言事者，不限时节。慎每引见，必殷勤劝诫，及赐酒食，
一年之间，翕然从化。诸蛮乃相谓曰：“‘今日始知刺史
真民父母也’。莫不欣悦。自是襁负而至者千有馀户。”
蛮俗，婚娶之后，父母虽在，即与别居。慎谓守、令曰：“牧
守令长，是化民者也，岂有其子娶妻，便与父母离析？
非唯氓俗之失，亦是牧守之罪。”慎乃亲自诱导，示以
孝慈，并遣守令各谕所部。有数户蛮别居数年，遂还
侍养。及行，得果膳，归奉父母。慎感其从善之速，具以
状闻。有诏蠲其赋役，于是风化大行，有同华俗。寻入
为蕃部中大夫，以疾去职，卒于家。